philips bijder gratien goidts coninck van castillien
van arragon , van leon etc allen den ghenen die dese onse brieven
sullen sien oft hooren lesen saluyt, doen te wetene dat wij
ontfangen hebben de oijtmoedige supplicatie van govaert de muyser
sone henricx geboren van holsbeke, inhoudende dat hij
in aprili sesthienhondert twintich sijnde noch
ongehoudt int vrijen van sekere jonge dochtere tot
herent bij ende aen is geweest alwaer den persoon van
lambrecht nijs weduwer
is doot gesteken geweest, hebbende hij suppliant gedreven
sijnde tsy door jalousie oft anderssints door vehementie daermede
doende geweest, ende den dootsteeck soo hij hem des is vermoijende
selver gegeven, hem deshalven gedraegende totte informatien
preparatoir op tselve feijt bijde justitie van herent
genomen ende hoe wel dat volgens de selve informatien
nijet sekerlijck en blijckt wie den doot steeck heeft gegeven
tsij hij suppliant oft wel eenen franchois leemans soo ist
nochtans dat hij hem ter quaeder maeten
beduchtende heeft ruchtich gemaeckt ende ondertusschen
door toedoen van sijne ouders vrede gemaeckt mette vrienden
vanden afflijvighen, ende de selve in alles gegeven vol-
commen satisfactie volgens den recorde ende quictantien
daeraff zijnde, hebbende tot dijen oijck metten officier
van holsbeke door toedoen alsvore gecomposeert ende de
selve sijne compositie volbracht soo dat hij
hem in alles hem mogelijck wesende heeft gequeten behalvens
dat tot sijnder versekerheijt hem is gebrekende onse gratie van van remis, ende
want hij nu gehoudt sijnde hem geerne soude
gaen stellen om gerustelijck mette vrouwe ende kinderen
door de werelt te mogen geraecken, ende dat hij hem des-
halven nijet en dert getroosten om den voors. neerslach
hem toegecommen door sijne jonge dwaesheijt
ende herste lieffde. soo was hij daeromme ende
op dat hij ons eene dusdaenige domme acte allen sijn leven
lanck nijet en soude blijven dolen genootsaeckt hem te keeren
tot ons oijtmoedelijck gebeden hebbende om onse opene brieven
van remis hiertoe dienende. soo eest dat wij die saecken
voors. aengesien ende hierop gehadt d'advijs vanden overmeijer
voors. plaetse van herent geneijcht wesende ter bede des voors. supliants
ende willende hem in dit stuck prefereren gratie ende genade
voor strangheijt ende rigeur van rechte den selven suppliant
inden gevalle als boven hebben quijtgeschouwen ende ver-
geven, schelden quijte ende vergeven vuyt sunderlinge gratie
by desen onsen brieve tfeijt ende ongeval boven geruert
mitsgaederss alle offencie ende bruecke corporele ende
criminele, daer inne hij ter causen voors. ende ... dat daer
aen cleven mach tegens ons ende justitie misdaen ende
misbruijckt mach hebben ende hebben hem dijen aengaende
wedergestelt ende gerestitueert, stellen weder ende resti
tueren tot sijnen goeden naeme, faeme ende geruchte in
onsen voors. lande van brabant ende alle andere onse
landen ende heerlijckheijden, ende tot sijnen onverbeurden
goeden indijen hij eenige onder ons heeft gelijck ende in
alder manieren als hij was voor de toecompste van
voors. feijte, imponerende hier op een eeuwich geswijch
onsen procureur generael van brabant, drossaert van
brabant overmeyer van herent ende allen anderen onsen
justicieren ende officieren wie sij sijn satisfactie ende
beternisse ierst ende voor al gedaen sijnde der partije geinteresseerde
indijen die noch nijet gedaen en sij ende eenige daertoe staet
civilijck alleenlijck behoudelijck dat die voors. suppliant
gehouden sal syn t'voors. feijt tegens ons te beteren ende
dat doende tonsen behoeve te betaelen die somme van 100
guldens eens met oijck die redelijcke costen van justitien
hieromme alreede gedaen ende noch te doene, ter taxatien ende
moderatien van onsen seer lieven ende getrouwen can-
cellier ende andere lieden van onsen raede in brabant
die wij daertoe gecommitteert hebben ende committeren
bij desen ende daerenboven te doen eenen voetwech
tot onser liever vrouwen van scherpenheuvel ende
eenen anderen tot onser liever vrouwen
van halle ende aldaer respective te doen eenige almoessen
tot solagement vande siele van overledene
ontbieden daeromme ende bevelen den selven onsen cancellier
ende raidtslieden dat voor hen geroepen de ghene die
daeromme behoiren geroepen te sijne, sij procederen wel
ende deuchdelijck ter verificatie ende interinemente
van desen ende totter taxatie ende moderatie vande
voors. costen van justitien alsoo sij sullen vinden te behooren
welck interinement die voors. suppliant gehouden sal sijn te
versuecken ende hem in persoone te presenteren in onsen
voors. raede binnen sesse maenden naestcommende
opte pene van te verbeuren d'effect van dijen ende
dat gedaen ende t'gene voors. is volbracht, getaxeert ende
betaelt sijnde in handen vanden ghenen dijen dat behoiren
sal, sij onsen voors. procureur generael drossaert van
brabant overmeijer van herent ende alle andere onse
rechteren, justicieren, officieren ende ondersaeten tegen-
woirdige ende toecommende dijen dat aengaen sal mogen
heuren stedehouderen ende eenenijegelijcken van hen
besundere soo hem toebehoiren sal doen laeten ende gedoogen
den voors suppliant van deser onser tegenwoirdiger gracien
ende remissien van alle d'inhouden van desen indervuegen
ende manieren vore verhaelt, rustelijck vredelijck, volco-
melijck ende eeuwelijck genieten ende gebruijcken, sonder hem
te doene off te laeten geschieden nu off in toecommende tijden
eenich hinder, letsel oft moijenisse aen lijve noch aen
goeden ter contrarien maer indijen sijn lijff off eenige
van sijne goeden daeromme gearresteert, becommert oft
belet waeren, dat sy die setten ende stellen terstont ende
sonder vertreck tot geheelder ende volcommender de-
livrantien want ons alsoo gelieft ende ten eijnde
dat dit vast ende gestaedich blijve tot eeuwigen daegen,
soo hebben wij onsen zegel hier aen doen hangen behoudelijck
in anderen dingen onsen rechte ende eenenijegelijcken
anderen dessyns gegeven binnen onse stadt van brussele
twelff daegen inde maent van november int
jaer ons heeren duijsent ses hondert vierentwintich van
onse rijcken tvierde. onder op de plijcke stondt geschreven
bijden coninck onderteekent p mastelijn, ende was ge-
zegelt met eenen groenen wasschen zegele vuijthangende
in groene zyde snoeren